钦定古今图书集成/明伦汇编/官常典/第360卷 > 陈于廷
## 钦定古今图书集成/明伦汇编/官常典/第360卷 > 陈于廷

按《明外史》本传：“‘于廷字孟谔，宜兴人。万历二十三年
进士。历知光山、唐山、秀水三县，征授御史。甫拜命，即
论救给事中汪若霖，诋大学士朱赓甚力，坐夺俸一
年。顷之，劾职方郎中申用懋、赵拱极、黄克谦为宰相
私人，不宜处要地，又劾赓及王锡爵当斥。已，言谕德
顾天峻素干清议，不宜久玷词林’。语皆峻切。”视鹾河
东，劾税使张忠挠盐政。正阳门灾，极陈时政阙失。父
丧归，服除，起按江西。时税务已属有司，而中官潘相
欲亲督湖口税，于廷劾其背旨虐民。淮府庶子常洪
作奸，论，寘之法。改按山东。光宗立，擢太仆少卿，徙太
常。议红丸事，极言崔文昇、李可灼当斩，尚书王纪被
斥，特疏申救。再进大理卿、户部右侍郎，改吏部，进左
侍郎。尚书赵南星既逐于廷署事大学士魏广微傅
魏忠贤意，欲用其私人代南星，且许擢于廷总宪。于
廷不可，以乔允升、冯从吾、汪应蛟名上。忠贤大怒，谓
所推仍南星遗党，矫旨切责，并杨涟、左光斗尽斥为民。文选郎张可、前御史袁化中、房可壮亦坐贬黜。自
是，清流尽逐，小人日“用事矣。”崇祯初，起南京右都御
史，与郑三俊典京察，尽去诸不肖者。南御史差竣，例
听北考。于廷请先考于南。报可。召拜左都御史。以巡
方责重，列上《纠大吏》《荐人才》《修荒政》《核屯盐》《禁耗羡》
《清狱囚》《访奸豪》《弭寇盗》八事，请于回道日核实课功。
优诏褒纳。给事中马思理，御史高倬、余文缙坐事下
吏，并抗疏救之。秩满，加太子少保，三疏乞休，不允。两
浙巡盐御史祝徽、广西巡按御史毕佐周并擅挞指
挥非故事。事闻，帝方念疆场多故，欲倚武臣。旨下参
核。于廷等言：“军官起世胄，率不循法度。概列弹章，将
不胜扰，故小过薄责以惩。凡御史在外者尽然，不自
二臣始。且巡按代天将命，而戒饬挠于武弁，何以抑
骄悍？”帝以指挥秩崇，非御史得杖，令会兵部稽《典制》
以闻。《典制》实无杖指挥事，乃引《巡抚敕书》“提问四品
武职”语以对。帝以比拟不伦，责令再核。于廷等终右
御史，所援引悉不当帝意。疏三上三却，竟削籍归。家
居二年卒。福王时，赠少保。于廷端亮有守。周延儒当
国，于廷其里人，无所附丽，与温体仁不合，故卒获重
谴云。